Prijedlog PROVEDBENE ODLUKE VIJEĆA kojom se Kraljevini Danskoj i Kraljevini Švedskoj odobrava produženje primjene posebne mjere odstupanja od članaka 168., 169., 170. i 171. Direktive 2006/112/EZ o zajedničkom sustavu poreza na dodanu vrijednost /* COM/2013/0584 final - 2013/0283 (NLE) */





OBRAZLOŽENJE 1. KONTEKST PRIJEDLOGA Razlozi za prijedlog i njegovi ciljevi U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost[1] (dalje u tekstu „Direktiva o PDV-u”), Vijeće, koje djeluje jednoglasno na prijedlog Komisije, može odobriti bilo kojoj državi članici primjenu posebnih mjera za odstupanje od te Direktive kako bi se pojednostavio postupak naplate poreza ili spriječili određeni oblici utaje ili izbjegavanja poreza. Dopisima evidentiranima u Glavnom tajništvu Komisije 3. i 4. travnja 2013. Danska i Švedska zatražile su produženje svojeg postojećeg odstupanja koje je prvotno bilo odobreno Odlukom 2000/91/EZ[2], a zatim produženo Odlukama 2003/65/EZ[3] i 2007/132/EZ[4]. U skladu s člankom 395. stavkom 2. Direktive o PDV-u Komisija je dopisom od 12. lipnja 2013. obavijestila druge države članice o zahtjevu Danske i Švedske. Dopisom od 14. lipnja 2013. Komisija je obavijestila Dansku i Švedsku da ima sve informacije koje smatra potrebnima za procjenu zahtjeva. Opći kontekst Danska i Švedska su zajedno uvele pojednostavljena pravila o povratu PDV-a koja se odnose na cestarine na stalnoj poveznici između Danske i Švedske na Öresundu. Smatrale su to neophodnim s obzirom na to da bi primjenom uobičajenih pravila o PDV-u nastao suvišan administrativni posao i za porezne obveznike i za službenike. Prema uobičajenim pravilima o PDV-u koja se nalaze u člancima 168., 169., 170. i 171. Direktive o PDV-u, PDV se mora odbiti u državi članici u kojoj postoji obveza njegova plaćanja ili u kojoj je plaćen ili ga mora vratiti ta država članica. S obzirom na to da se stalna poveznica Öresund nalazi djelomično na državnom području Danske, a djelomično na državnom području Švedske, za PDV koji se plaća na cestarinu za korištenje poveznice može se dobiti povrat od svake od njih zasebno u onoj mjeri u kojoj se odnosi na njihovo državno područje. Konkretno, 50 % povrata moglo bi se dobiti od Danske, a 50 % od Švedske. To u praksi znači da bi porezni obveznici koji imaju poslovni nastan u Danskoj ili Švedskoj mogli dobiti povrat samo 50 % PDV-a na svoje periodične prijave PDV-a u državi članici u kojoj su registrirani. Povrat preostalih 50 % trebali bi tražiti od druge države članice na temelju Direktive 2008/9/EZ[5]. Isto tako, porezni obveznici s poslovnim nastanom u državi članici različitoj od Danske i Švedske morali bi tražiti povrat PDV-a putem dva odvojena zahtjeva za povrat u skladu s Direktivom 2008/9/EZ, od kojih bi jedan morali predati Danskoj, a drugi Švedskoj. I porezni obveznici s poslovnim nastanom izvan područja Unije morali bi u skladu s Direktivom 86/560/EEZ[6] slati zahtjeve za povrat poreza i Danskoj i Švedskoj. Postojećim odstupanjem za Dansku i Švedsku pojednostavljuju se pravila o PDV-u u pogledu povrata PDV-a. Ukratko, prema tom odstupanju dopušten je povrat PDV-a za cestarinu s pomoću samo jednog zahtjeva za povrat. Pojednostavljena pravila primjenjuju se na sljedeći način: – Porezni obveznici s poslovnim nastanom u Danskoj i Švedskoj imaju pravo na prijavi PDV-a u svojoj državi odbiti puni iznos PDV-a koji se može odbiti na cestarinu, uključujući i dio koji se odnosi na korištenje poveznice na državnom području države članice u kojoj nemaju poslovni nastan. – Za povrat PDV-a koji se može odbiti u skladu s postupkom propisanim u Direktivi 2008/9/EZ za porezne obveznike s poslovnim nastanom u nekoj drugoj državi članici ili u skladu s postupkom propisanim u Direktivi 86/560/EEZ za porezne obveznike s poslovnim nastanom izvan država članica, zahtjev za povrat treba podnijeti samo švedskim tijelima uprave. Danska i Švedska zahtijevaju da se ta postojeća pravila pojednostavljenja produže na iduće razdoblje. Prema statističkim informacijama koje je Švedska dostavila u Prilogu I. svojem zahtjevu, tim je odstupanjem poreznim obveznicima znatno pojednostavljen povrat PDV-a za cestarine na poveznici Öresund i ono se pokazalo uspješnim. Komisija isto smatra da je ta vrsta prekograničnog odbitka model pojednostavljenja poslovnih obveza koji bi se mogao dugoročno produžiti putem općenitog pristupa „sve na jednom mjestu”. Komisija stoga smatra da je dalje produženje primjereno. Ona predlaže produženje na 7 godina, u skladu s razdobljem primjene Odluke 2007/132/EZ. Postojeće odredbe u području prijedloga Postojeće odstupanje koje je Danskoj i Švedskoj odobreno 24. siječnja 2000. te produženo 21. siječnja 2003. i 30. siječnja 2007. Usklađenost s ostalim politikama i ciljevima Unije Nije primjenjivo. 2. REZULTATI SAVJETOVANJA SA ZAINTERESIRANIM STRANAMA I OCJENE UTJECAJA Savjetovanje sa zainteresiranim stranama Nije relevantno. Prikupljanje stručnih mišljenja i njihova uporaba Nije bilo potrebno obratiti se vanjskim stručnjacima. Procjena utjecaja Cilj je predložene Odluke pojednostavljivanje postupka povrata PDV-a na cestarine za porezne obveznike koji koriste stalnu poveznicu Öresund između Danske i Švedske i stoga ona ima potencijalno pozitivan gospodarski učinak. Učinak će u svakom slučaju biti ograničen zbog uskog područja primjene odstupanja. 3. PRAVNI ELEMENTI PRIJEDLOGA Sažetak predloženog djelovanja Odobrenje Danskoj i Švedskoj da mogu primijeniti mjeru odstupanja od članaka 168., 169., 170. i 171. Direktive o PDV-u u pogledu prava odbitka za porezne obveznike. Pravna osnova Članak 395. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost. Načelo supsidijarnosti Prijedlog je u isključivoj nadležnosti Unije. Načelo supsidijarnosti stoga se ne primjenjuje. Načelo proporcionalnosti Prijedlog je u skladu s načelom proporcionalnosti iz sljedećih razloga: Ova se Odluka odnosi na odobrenje dano dvjema državama članicama na njihov vlastiti zahtjev i ne predstavlja nikakvu obvezu. S obzirom na ograničeno područje primjene odstupanja, posebna je mjera proporcionalna cilju koji se želi postići. Izbor instrumenata Predloženi instrumenti: drugo. Druga sredstva ne bi bila odgovarajuća iz sljedećih razloga: U skladu s člankom 395. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost, odstupanje od uobičajenih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Provedbena odluka Vijeća jedini je prikladan instrument s obzirom da ona može biti upućena pojedinoj državi članici. 4. UTJECAJ NA PRORAČUN Ne postoji nikakav utjecaj na proračun Unije. 5. OSTALI ELEMENTI Klauzula o preispitivanju/reviziji/vremenskom ograničenju valjanosti Prijedlog sadrži klauzulu o vremenskom ograničenju valjanosti. 2013/0283 (NLE) Prijedlog PROVEDBENE ODLUKE VIJEĆA kojom se Kraljevini Danskoj i Kraljevini Švedskoj odobrava produženje primjene posebne mjere odstupanja od članaka 168., 169., 170. i 171. Direktive 2006/112/EZ o zajedničkom sustavu poreza na dodanu vrijednost VIJEĆE EUROPSKE UNIJE, uzimajući u obzir Ugovor o funkcioniranju Europske unije, uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost[7], a posebno njezin članak 395. stavak 1., uzimajući u obzir prijedlog Europske komisije, budući da: (1) Dopisima evidentiranima u Glavnom tajništvu Komisije 3. i 4. travnja 2013. Danska i Švedska zatražile su odobrenje produženja primjene posebne mjere odstupanja od članaka 168., 169., 170. i 171. Direktive 2006/112/EZ kojima se od poreznih obveznika zahtijeva da svoje pravo odbitka ili povrata poreza na dodanu vrijednost (dalje u tekstu: PDV) ostvaruju u državi članici u kojoj je on plaćen. (2) Komisija je dopisom od 12. lipnja 2013. obavijestila druge države članice o zahtjevima Danske i Švedske. Dopisom od 14. lipnja 2013. Komisija je obavijestila Dansku i Švedsku da ima sve informacije koje smatra potrebnima za procjenu zahtjeva. (3) Ti se zahtjevi za odstupanje odnose na povrat PDV-a na cestarine za korištenje stalne poveznice Öresund između Danske i Švedske. U skladu s pravilima o PDV-u o mjestu isporuke usluga povezanih s nepokretnom imovinom, dio PDV-a na cestarine za stalnu poveznicu Öresund trebao bi se plaćati Danskoj, a dio Švedskoj. (4) Kao odstupanje od zahtjeva da porezni obveznici ostvaruju svoje pravo odbitka ili povrata PDV-a u državi članici u kojoj je on plaćen, Danskoj i Švedskoj bilo je odobreno uvođenje posebne mjere kojom je poreznim obveznicima omogućen povrat PDV-a od jedne uprave. Odobrenje je prvotno dodijeljeno Odlukom Vijeća 2000/91/EZ od 24. siječnja 2000. kojom se Kraljevini Danskoj i Kraljevini Švedskoj odobrava primjena posebne mjere odstupanja od članka 17. Šeste direktive Vijeća (77/338/EEZ) o usklađivanju zakonodavstava država članica o porezima na promet[8] te produženo Odlukama 2003/65/EZ[9] i 2007/132/EZ[10]. (5) Zakonska i stvarna situacija koja je opravdavala takvo odstupanje nije se promijenila te postoji i dalje. Stoga bi Danskoj i Švedskoj trebalo odobriti primjenu posebne mjere tijekom daljnjeg ograničenog razdoblja. (6) Odstupanje nema negativnih učinaka na vlastita sredstva Unije koja potječu od PDV-a. DONIJELO JE OVU ODLUKU: Članak 1. Odstupajući od odredaba članaka 168., 169., 170. i 171. Direktive 2006/112/EZ, Švedskoj i Danskoj se ovime odobrava primjena sljedećeg postupka za povrat PDV-a na cestarine koje se plaćaju za korištenje stalne poveznice Öresund između te dvije države: (a) porezni obveznici s poslovnim nastanom u Danskoj mogu ostvariti svoje pravo na odbitak PDV-a koji plaćaju kada koriste dio poveznice koji se nalazi na državnom području Švedske unoseći ga u periodične prijave koje predaju u Danskoj; (b) porezni obveznici s poslovnim nastanom u Švedskoj mogu ostvariti svoje pravo na odbitak PDV-a koji plaćaju kada koriste dio poveznice koji se nalazi na državnom području Danske unoseći ga u periodične prijave koje predaju u Švedskoj; (c) porezni obveznici koji nemaju poslovni nastan ni u jednoj od prethodno navedenih država članica moraju se obratiti švedskim tijelima uprave kako bi dobili povrat PDV-a na cestarine, uključujući i dio koji su platili koristeći dio poveznice koji se nalazi na državnom području Danske, prema postupku propisanom u Direktivi 2008/9/EZ ili Direktivi 86/560/EEZ. Članak 2. Ova se Odluka primjenjuje od 1. siječnja 2014. do 31. prosinca 2020. Članak 3. Ova je Odluka upućena Kraljevini Danskoj i Kraljevini Švedskoj. Sastavljeno u Bruxellesu Za Vijeće Predsjednik [1] SL L 347, 11.12.2006., str. 1. [2] SL L 28, 3.2.2000., str. 38. [3] SL L 25, 30.1.2003., str. 40. [4] SL L 57, 24.2.2007., str. 10. [5] SL L 44, 20.2.2008., str. 23. [6] SL L 326, 21.11.1986., str. 40. [7] SL L 347, 11.12.2006., str. 1. [8] SL L 28, 3.2.2000., str. 38. [9] SL L 25, 30.1.2003., str. 40. [10] SL L 57, 24.2.2007., str. 10.